<classify> WAZIRI wa Ardhi, Nyumba na Maendeleo ya Makazi, William Lukuvi amegundua ujanja unaofanywa na baadhi ya wananchi wa Moshi mkoani Kilimanjaro wa kutochukua hati miliki za ardhi, ili kukwepa kulipa kodi ya ardhi.Aidha, ameipongeza Halmashauri ya Manispaa ya Moshi kwa kutenga maeneo maalumu ya kuzikia na kuzitaka halmashauri za mkoa huo kuiga mfano huo na kuachana na utaratibu uliozoeleka wa kuzika katika vihamba.Lukuvi ameagiza takribani hati 5,000 ambazo hazijachukuliwa katika wilaya hiyo kuchukuliwa na wahusika na watakaoshindwa kuzichukua, watafikishwa mahakamani kwa kosa la kukwepa kulipa kodi.Katika Manispaa ya Moshi, jumla ya viwanja 15,000 vimepimwa na kati ya hivyo ni hati 10,168 tu ndizo wamiliki wake wamejitokeza kuzichukua.Waziri Lukuvi amemuagiza Mwenyekiti wa Baraza la Ardhi katika Wilaya ya Moshi kuhakikisha ifikapo Februari mwakani anasitisha kesi za migogoro ya ardhi na kuanza kujikita katika kusikiliza kesi za wamiliki wa ardhi wasiolipa kodi ya ardhi ili kuiwezesha serikali kupata mapato.Akizungumza na wananchi wa Moshi zaidi ya 150 waliojitokeza kuwasilisha kero zao za ardhi katika programu maalumu ya Funguka kwa Waziri, alisema amebaini kuna hati zipatazo 5,000, baadhi zikiwa na zaidi ya miaka 18 hazijachukuliwa na wahusika, ambao wengi wao hawataki kuzichukua kwa kuogopa kulipa kodi ya ardhi.Alisema ulipaji kodi ya ardhi siyo hiari na mtu yeyote anayeishi katika eneo la mjini aelewe kuwa anaishi kwenye eneo lililopangwa na lazima aishi kwa masharti ya mipango miji ya mamlaka husika na kusisitiza kuwa mtu huyo lazima awe na hati na namna yoyote ya kukwepa kulipa kodi ni sawa na kosa la uhujumu uchumi.Lukuvi amezitaka manispaa za miji kuhakikisha wananchi wanaishi kwa sheria za mipango miji na kuepuka kuishi wanavyotaka wao na kuwataka wananchi kuacha kuishi kwa mazoea.Alishangazwa na baadhi ya watendaji wa ardhi wilayani Moshi kwa kushindwa kushughulikia kero za wananchi kwa wakati, jambo alilolieleza kuwa linasababisha wananchi kushindwa kupatiwa hati kwa wakati huku baadhi ya watendaji wakishindwa kujibu hata barua ambazo baadhi yake zipo za tangu miaka ya 1990.Mmoja wa wakazi wa Moshi, Iddy Mkwazu alisifu hatua iliyochukuliwa na Lukuvi kukutana na wananchi kutatua kero ya migogoro ya ardhi na kueleza kuwa hajawahi kuona kikao cha aina hiyo na kubainisha kuwa hatua hiyo inaweza isiwafurahishe baadhi ya watu, lakini ina faida kubwa kwa wananchi walio wengi.Katika hatua nyingine, Lukuvi ameipongeza Halmashauri ya Manispaa ya Moshi kwa kutenga maeneo maalumu ya kuzikia na kuzitaka nyingine kuiga mfano huo na kuachana na utaratibu uliozoeleka wa kuzika katika vihamba.Aliitaka halmashauri hiyo kuandaa sheria ndogo itakayolazimisha wananchi wa manispaa hiyo kuzikia katika maeneo maalumu yaliyotengwa kwa ajili ya kuzikia na siyo katika vihamba.Alisema kitendo cha wananchi kuzika katika vihamba kunapunguza thamani ya ardhi katika eneo hilo kwa kuwa hawataweza kupatiwa hati.  <topic>: kitaifa 